
  Forord


  Utgangspunktet for boken er vår felles interesse for hva kunnskap er og hvordan kunnskap kan skapes ved hjelp av kvalitative metoder. Siden vi først møttes som kollegaer på Handelshøyskolen BI for mer enn ti år siden, har vi hatt gående en mer eller mindre sammenhengende faglig samtale om temaet. Samtalen har etter hvert resultert i både undervisning og kursansvar for kvalitativ metode på BI. Denne boken er et resultat av disse prosessene.


  I undervisningen vår – og spesielt i kvalitativ metode – er vi opptatt av å utfordre studentene. Spørsmål fra studentene blir gjerne møtt med forsøk på å forklare og svare, men ender også ofte opp i nye spørsmål fra vår side. Slik sett fungerer undervisningen som en felles diskusjons- og læreprosess, der begge parter lærer av hverandres innspill.


  Forhåpentligvis gjenspeiler læreboken denne vekselvirkningen mellom det å bli utfordret og å utfordre, og behovet for konkretisering og eksemplifisering av teoretiske og abstrakte fenomener. Om vi faktisk lykkes med det, skal studentene våre ha sin del av æren.


  Vi har fått gode og utfordrende innspill fra to fagkonsulenter. Forlags­redaktør Kristin Eliassen har gitt avgjørende hjelp og støtte i skriveprosessen. Vi takker også studenter og undervisere for alle tilbake­meldingene vi fikk på den foreløpige utgaven fra 2024, de har vært svært nyttige i ferdigstillingen av den endelige utgaven.


  Samtidig understreker vi at eventuelle feil og uklarheter i boken utelukkende er vårt ansvar.


  God lesing!

  Side 11Handelshøyskoleutdanningen er den mest populære utdanningen i Norge målt i antall søkere og uteksaminerte.1 Kandidatene får nøkkel­stillinger og lederposisjoner i privat, offentlig og frivillig sektor. Få ting tyder på at denne utviklingen vil snu. Også morgendagens arbeidsliv vil preges av handelshøyskolekandidater.


  Morgendagens arbeidsliv vil imidlertid sette andre krav til ledere og arbeidstakere enn dagens. Globalisering, ekspressivitet i form av press om å synliggjøre identitet og verdier, krav om bærekraft, digitalisering, og endringssjokk og ubalanser i økonomien endrer arbeidslivet. Utfordringene må håndteres med andre virkemidler enn de som har skapt problemene.


  Handelshøyskoleutdanningen har bygd sin legitimitet på en tallbasert vitenskap. Spørsmål og temaer som lar seg kvantifisere, har lagt føringer for hvilke fag utdanningen har blitt bygd opp omkring. Kurs innenfor regnskap, bedriftsøkonomi, finans og samfunnsøkonomi har vært de mest prestisjefylte. Disse fagene er også de som har vært assosiert med handelshøyskolestudier. Med basis i fagene har siviløkonomer og handelshøyskoleutdannede bidratt til en formidabel økonomisk vekst som har gitt velstand og redusert fattigdom i mange land, først i den vestlige verden, senere også i andre verdensdeler.


  Men veksten og den økonomiske aktiviteten har også hatt en skyggeside. Stadig større bevissthet om sosiale og økologiske utfordringer tilsier at også handelshøyskoler må åpne opp for andre spørsmål og utfordringer som studentene må forberede seg på å håndtere i arbeidslivet. Dette er spørsmål som utfordrer tatt-for-gittheter ved økonomien og kulturen vår, og som vil kreve andre tilnærminger og metoder enn det handelshøyskoler så langt har tilbudt.


  Fellesnevneren for mange av disse utfordringene er at de er av kvalitativ natur. Evne til å sette ord på og utfordre normer, verdier og Side 12grunnleggende antakelser som utgjør fundamentet i økonomien og hvordan dette gjenspeiler seg i enkeltbedrifters kultur, er eksempel på den typen dybdelæring fremtidens ansatte og ledere vil måtte håndtere.


  Skiftet i hvilke forventninger allmennheten har til en virksomhet, synliggjør hvordan samfunnet og handelshøyskoler er i ferd med å ta opp i seg sosiale og økologiske utfordringer. Den innflytelsesrike amerikanske økonomen Milton Friedmans tese om at en bedrift bare har ett samfunnsansvar, nemlig å maksimere sin egen profitt (Friedman, 1962, 1970), har også blitt erstattet av ideen om en trippel bunnlinje (Elkington, 1997; Morsing & Rovira, 2011)2.


  Tanken om at en bedrift ikke kun har en økonomisk bunnlinje, men også må kunne synliggjøre økologiske og sosiale prestasjoner, vinner støtte, samtidig som kursporteføljen på handelshøyskoler begynner å gjenspeile forventninger om en slik mangedelt bunnlinje. I tråd med det skal nyutdannede handelshøyskolekandidater kunne bidra til å utvikle virksomheter som ikke bare skaper et økonomisk overskudd til eierne, men som også gir en merverdi for samfunnet de er en del av, og som kan overbevise allmennheten om at de opererer innenfor økologiske tålegrenser.


  Flere utfordrende sider ved morgendagens arbeidsliv tilsier at handelshøyskoler må åpne opp for å utvikle kandidater som håndterer også kvalitativt basert metode og kunnskapsproduksjon. Det vil gi kandidater med relevant og aktuell kunnskap. Denne boka skal bidra til å styrke kvalitativ metodes posisjon i handelshøyskoleutdanningen.

    Kvalitative metoder og handelshøyskole­utdanningen

  


  Side 13Handelshøyskoler er sentrale brikker i den globaliserte økonomien. Disse utdanningsinstitusjonene former og rekrutterer kandidater først og fremst til et privat næringsliv som får stadig sterkere innflytelse på samfunnsutviklingen, men også til offentlige virksomheter som ofte preges av den privat sektors ledelseslogikk og til interesseorganisasjoner som ønsker innflytelse. Ikke overraskende har handelshøyskoler mange nøkkelinteressenter som er opptatt av hvordan de utvikler seg og preger både økonomien og samfunnet (Khurana, 2007).


  Handelshøyskolekandidater skal ha god forståelse av fenomener3 som «økonomi», «marked» og «virksomhet». I tillegg skal de ha evne til å sette ord på og forstå den verden vi lever i. Forståelsen er basert på opplæring i begreper, teorier og modeller som forklarer fenomenene. Samtidig gir innføring i metode nødvendige forutsetninger for å forstå hvordan det er mulig å produsere kunnskap om et fenomen, og hva som er premissene for vitenskapelig kunnskapsproduksjon (Morsing & Rovira, 2011).


  Hensikten med boken du nå sitter med er at du skal få forståelse for hva kunnskap er og hvordan kunnskap produseres, spesielt ved hjelp av kvalitativ metode. Som student skal boken kunne hjelpe deg med selv å produsere analyser og kunnskap gjennom prosjekt-, Side 14bachelor- og masteroppgaver. Som arbeidstaker skal boken gjøre deg i stand til å vurdere premissene for og kvaliteten på kunnskapsgrunnlaget virksomheten du jobber i, er basert på. Og for deg som er leder kan boken bidra til økt forståelse for forholdet mellom på ene siden ekspertise og kunnskap og på andre siden innflytelse og endringsevne.


  Handelshøyskolestudenter skriver mange oppgaver basert på kvalitative metoder. Både mindre prosjektoppgaver og større, avsluttende bachelor- og masteroppgaver. Spesielt «myke» fag som organisasjons­atferd, markedsføring og forbrukeratferd, er gjerne basert på kvalitative metoder som intervju, observasjon og dokumentinnsamling. Likevel er egne kurs i kvalitativ metode ofte fraværende eller så utgjør kvalitativ metode en marginal del av kurs i vitenskapelig metode, hvor kvantitativ metode dominerer. Slik sett er en bok i kvalitativ metode som er skreddersydd for handelshøyskoleutdanningen, spesielt relevant for deg som studerer økonomifag.


  Vitenskapelig metode og kunnskapsproduksjon har to hovedtradisjoner. Kvalitativ metode brukes ved innsamling av kvalitative data, og brukes for å forstå og analysere verden ut fra et hovedsakelig tekstlig materiale. Kvantitativ metode forholder seg til fenomener som lar seg tallfeste – kvantitative data. Metodeutdanningen ved handelshøyskoler har en slagside mot kvantitative metoder. Det gir kandidater gode ferdigheter til å forholde seg til de sidene ved fenomener som lar seg kvantifisere og uttrykkes tallmessig. Det har også den effekten at det får handelshøyskolekandidater til å fokusere mer på og å gi prestisje til fenomen som nettopp lar seg kvantifisere, noe som bidrar til å opprettholde slagsiden. Denne boken skal bidra til å rette opp denne slagsiden.


  Kunnskap i morgendagens arbeidsliv


  Flere trekk ved morgendagens arbeidsliv tyder på at handelshøyskoler må se annerledes på hvilket kunnskapsgrunnlag og hvilke metodeverktøy kandidater skal få med seg ut i jobb. Globaliseringen som har pågått i flere tiår, gjør virksomheters omgivelser, marked og verdikjeder mer komplekse. Utvekslingen mellom land og regioner øker. Mange virksomheter opererer derfor i et stort, globalt marked, der de må forholde seg til en rekke ulike kulturer og forbrukere.


  Globaliseringen er en viktig grunn til at den kulturelle og den kommersielle sektoren flyter stadig mer over i hverandre. Virksomheter baker sosiale og kulturelle verdier inn i produkter og egen organisasjon gjennom merkevarebygging og omdømmeforvaltning. Følgelig må virksomheter forstå og fortolke omgivelser og marked, og evne å både formidle og implementere verdier som gjenspeiler internasjonale, nasjonale og lokale omgivelser.


  Side 15Globaliseringen har også ført til en makt- og ressurskonsentrasjon i den private sektor med påfølgende økte forventninger om at næringslivet i større grad tar samfunnsansvar og bidrar til å løse samfunnets overordnede utfordringer. Mens en virksomhet tidligere først og fremst hadde et ansvar for å generere et økonomisk overskudd (Friedman, 1970), forventer allmennheten i dag at bedrifter også måles på evne til å bidra på sosiale og miljømessige områder (Elkington, 1997). Dette er for å tiltrekke seg både penger, kompetanse og forbrukere. En slik tredelt bunnlinje (økonomi, sosialt og miljø) utvider og øker forventningene til nyutdannede kandidater som rekrutteres inn i lederstillinger og andre nøkkelstillinger.


  Den offentlige samtalen om næringslivets samfunnsansvar ser ut til å ha tatt en ny omdreining ved at mange nå tar til orde for at bedrifter i større grad skal ta i bruk bærekraftbegrepet («sustainability») i sitt arbeid med samfunnsansvar. Hva «bærekraftig virksomhet» innebærer, er et krevende spørsmål. I et forsøk på å operasjonalisere begrepet posisjonerer mange virksomheter seg i lys av FNs bærekraftsmål for å synliggjøre at de tar utfordringen på alvor. Økende forventninger om å «drive en bærekraftig virksomhet» tydeliggjør ytterligere hvilke komplekse krav fremtidens arbeidstakere og ledere vil møte.


  Digitaliseringen er en annen samfunnstrend som har vært drivkraft for globaliseringen. Tingenes internett, stadig bedre lagringsplass og informasjonsutvekslingshastighet gir virksomheter enorme muligheter for å forstå markedet og fremtidig etterspørsel. Utviklingen innen kunstig intelligens går nå så fort at flere ledende entreprenører ber om at utviklingsprosesser settes på pause for å skape oversikt over det destruktive potensialet i teknologiutviklingen. Fremover vil det være viktig å ha en evne til å tenke kritisk over teknologiens utvikling og potensial.


  Covid-19-pandemien og Ukraina-krigen synliggjør behovet for å utvikle økonomier og virksomheter som er robuste og evner å håndtere sjokk og ubalanser. Evne til å forholde seg til brått skiftende og radikalt annerledes forutsetninger ser ut til å bli en sentral ferdighet hos morgendagens ansatte og ledere.


  Et arbeidsliv preget av slike utfordringer krever kandidater som i større grad evner å stille grunnleggende spørsmål ved etablerte tanke- og handlingsmønstre enn dagens kandidater. Eksempelvis råder det generelt en stor teknologioptimisme i samfunnet. Mer teknologi vil løse flere utfordringer, om utfordringene handler om ressursknapphet som mennesker eller kapital. Denne teknologioptimismen ble eksempelvis Side 16beskrevet allerede i 1993 i Aftenposten om norsk helsevesen: Helsevesenet ville dra nytte av helseteknologi gjennom bedre utnyttelse av ressurser, økt trygghet, og at den skulle gjøre det enklere å bo hjemme lenger.4 Disse utfordringene har vi ikke klart å løse, men vi får stadig nye lovnader om at dette vil muliggjøres gjennom ny teknologi som kunstig intelligens (KI), robotisering og ulike apper.


  Et annet trekk er at vi legger stadig større beslag på jordas landområder for utbygging og urbanisering, samt utvinning av naturressurser.5 En del av disse endringer skjer såpass sakte at vi ikke legger merke til at naturmangfoldet gradvis forvitrer. Den kjente norske professoren Anne Sverdrup-Thygesen kaller utviklingen for «endringsblindhet» (fra engelske «shifting baseline syndrom»).6


  Å stille spørsmål ved det som skjer i samfunnet, handler ikke om å romantisere fortiden eller gå baklengs inn i framtiden. Det handler derimot om å sette spørsmålstegn ved hva vi måler endring opp mot, om endringer er til det bedre eller verre, og hvilke verdier som skal råde for hvordan vi forvalter ressurser. Både privatpersoner og virksomheter har et stort samfunnsansvar gjennom sine holdninger, meninger og atferd rundt disse spørsmålene. Opplæring i og bruk av kvalitative metoder som både stimulerer utøver til å utfordre grunnlaget for eksisterende kunnskap og som samtidig legger til rette for alternativ kunnskapsproduksjon, er et sentralt bidrag for å håndtere utfordringene i morgendagens arbeidsliv. Denne læreboken gir både gjenkjennbare skandinaviske eksempler, en metodisk verktøykasse og et tankesett som er nødvendig for å kunne forstå og håndtere store endringer. Opplæring i kvalitative metoder er en forutsetning for at handelshøyskoler fortsatt skal kunne tilby kompetanse som er relevant for arbeidslivet.


  Kjennetegn ved kvalitativ forskningsmetode


  Vitenskapelig forskningsmetode er fremgangsmåten vi bruker for å kunne si at vi vet noe om verden med rimelig grad av sikkerhet. Side 17Vitenskapelig metode produserer dermed kunnskap. Tradisjonelt har metodeundervisningen ved handelshøyskoler hatt hovedvekten på kvantitative metoder og et tankesett basert på naturvitenskap og positivisme. Positivismen forholder seg til det positivt gitte, det som er observerbart, målbart og kvantifiserbart. Kvantitative metoder som eksperiment, spørreundersøkelser og innsamling av offentlig statistikk har vært det primære grunnlaget for den vitenskapelige kunnskapsproduksjonen (Pinker, 2021).


  Kvalitative metoder har utviklet seg som et svar på behovet for å gripe andre sider ved tilværelsen enn det som lar seg fange ved positivistiske vitenskapelige metoder. Spesielt innenfor samfunnsvitenskapelige og humanistiske fag, også typiske handelshøyskolefag, har det vært åpenbart at en vitenskap utelukkende basert på kvantitative metoder gir et for snevert kunnskapstilfang. Vi sier dermed at kvalitative metoder er både en kritikk av og et supplement til kvantitative metoder (Denzin & Lincoln, 2018).


  Kvalitative data innebærer at samtaler, observasjoner og audio-visuelle uttrykk blir omgjort til en tekst. Teksten både krever og gir i større grad rom for tolkning av oss som leser den. Eksempel på kvalitative metoder er intervju, dokumentmateriale og deltagende observasjon. Vi anvender kvalitative metoder for å få tilgang til hvordan folk opplever, skaper mening, fortolker og føler i forhold til fenomenet vi studerer. Siden dataanalysen er fortolkende, stiller bruk av kvalitative metoder store krav til vår egen åpenhet, refleksjon og kritisk tenkning i forskningsprosessen (Kvale, 2007). Vår subjektive rolle som forskere blir særlig problematisert innenfor kvalitativ forskning. Som forskere er vi del både av beskrivelsene, analysene og funnene. Sagt på en annen måte blir vi både tilskuer og deltager til det eller de vi forsker på (Saunders et al., 2023 ; Skjervheim, 1976). Dette subjektive perspektivet er en kontrast til rasjonell kunnskap som utelukkende er basert på logikk og fornuft som er gyldig og uavhengig av enkeltpersoner (Mullen, 1995).


  Kvalitative metoder innebærer ofte at vi prater med eller observerer andre mennesker. Vi må være bevisst hvordan vi behandler menneskene som involveres i forskningen. Dette er både gjennom den informasjonen vi gir om forskningen, og hva vi sier og gjør i løpet av forskningsprosessen. Derfor er forskningsetikk en integrert del av all kvalitativ forskning.


  
    Side 18Eksempel: Helseundersøkelsen i Trøndelag (HUNT) er en kvantitativ studie. Når trenger vi kvalitativ metode?


    For noen år siden var jeg, Øivind, deltager/respondent i HUNT-undersøkelsen, en stor, longitudinell (over lengre tid) spørreundersøkelse der forskere ønsker å kartlegge helsen til innbyggere i Trøndelag. Så langt har 250 000 personer deltatt. Undersøkelsen ble startet i 1984, og femte runde med datainnsamling er planlagt gjennomført i 2027. Dette er altså en kvantitativ undersøkelse med et fast flervalgs spørreskjema som alle deltagerne svarer på.


    Jeg hadde fått flere purringer da jeg en kveld etter at jeg hadde lagt meg, bestemte meg for å svare på spørreskjemaet via telefonen. Konteksten – det at jeg egentlig ønsket å legge meg til å sove og var utålmodig – påvirket nok måten jeg svarte på. Det gikk ut over validiteten til undersøkelsen. Jeg svarte sannsynligvis ikke så gjennomtenkt som jeg kunne. Eller var det heller sånn at svaralternativene ikke helt passet meg i en del tilfeller, at det ble litt feil uansett hva jeg valgte?


    Flere av spørsmålene var knyttet til min oppfatning om jeg var frisk. Jeg hadde vel alltid følt meg frisk og egentlig tatt for gitt at jeg var det, uten å bruke noe mental energi på spørsmålet. Før nå. Jeg ble liggende og gruble etter at spørreskjemaet var sendt inn – og fikk selvsagt ikke sove! Hvordan vet man at man er frisk? Hva er det å være frisk? Har kong Harald rett når han sier at man er frisk inntil det motsatte er bevist? Disse tankene og oppfatningene mine ble i liten grad fanget opp i spørreskjemaet med forhåndsdefinerte svaralternativer.


    En kvalitativ tilnærming i form av et dybde­intervju ville gitt et mer nyansert bilde av min oppfatning om min egen helse, og også sannsynligvis bedret validiteten til undersøkelsen. Samtidig ville det vært uoverkommelig ressurskrevende å bruke like mye tid som et kvalitativt dybdeintervju krever, på hver eneste deltager. En kvalitativ tilnærming ville gitt dypere kunnskap om enkeltpersoners oppfatninger om egen helse, men samtidig ville en ikke fått samme bredden i datatilfanget som en kvantitativ spørreundersøkelse gir (se www.ntnu.no/​hunt).

  


  HUNT: Et eksempel på en kvantitativ undersøkelse


  La oss se litt på en kvantitativ undersøkelse for å tydeliggjøre hvilke data og funn en kvalitativ metode ville fanget opp, som den kvantitative undersøkelsen ikke gjør.


  HUNT-eksempelet viser at både kvantitative og kvalitative metoder har sine styrker og begrensninger: Kvantitative metoder er velegnet når vi ønsker å kartlegge noe i bredden og tallfeste dette, mens ved å anvende kvalitative metoder kan vi gå mer i dybden og utforske Side 19hvordan noe forstås og gis mening hos enkeltpersoner. Å bruke kvantitative eller kvalitative metoder har derfor utgangspunkt i to vidt forskjellige logikker. Samtidig kunne vi eksempelvis ha brukt en kombinasjon av de to ulike fremgangsmåtene, men dette vil være ressurskrevende. Derfor blir det ofte at vi i praksis og av egne preferanser velger den ene eller andre metodiske tilnærmingen.


  Kvalitative og kvantitative metoder lever dermed i et interessant spenningsforhold. På den ene siden representerer det vitenskapsteoretiske fundamentet for metodene en grunnleggende kritikk av den andre, mens de på den andre siden også utfyller hverandre ved å produsere ulike former for kunnskap.


  Frontene mellom de som argumenterte for utelukkende å bruke kvantitative metoder og de som argumenterte for utelukkende å bruke kvalitative metoder, var steilere for noen tiår siden. Diskusjonen i dag er mer preget av pragmatisme. Fokus er flyttet fra å argumentere prinsipielt for at anvendelse av kvantitative og kvalitative metoder er fundert på grunnleggende ulike verdensanskuelser og kunnskapssyn, til en mer pragmatisk tilnærming der metodevalg heller blir et spørsmål om hva som fungerer best for å finne ut mer om det eller de vi ønsker å studere (Myers, 2020).


  Fenomener i sin naturlige kontekst – tykke beskrivelser


  Et kjennetegn ved kvalitative metoder er at et fenomen blir studert i sin naturlige kontekst (sammenheng). Som forskere bruker vi mye tid og energi for å gå inn i, beskrive og forstå konteksten rundt det fenomenet vi studerer. Her er begrepene tykk beskrivelse («thick descriptions») og tynn beskrivelse («thin descriptions») sentrale (Gudmundsdottir, 1992). Kvantitative studier, som HUNT, kjennetegnes av tynne beskrivelser der forskeren rapporterer nøkternt om hvorvidt og i hvilken grad bestemte prosedyrer og standarder er fulgt, og hvilke avvik som eventuelt har funnet sted. I kvalitative studier er vi som forskere derimot en viktig del av konteksten vi studerer, og vi gir inngående beskrivelser av personer, hendelser og situasjoner.


  Viktigheten av kontekst gjør det nødvendig å være tett på det vi studerer. Dette er det motsatte av kvantitative metoder, som vektlegger Side 20forskeren som distansert og uavhengig av det som studeres. Subjektivitet er dermed noe som er uunngåelig og som nevnt tidligere blir viktig å tematisere: Subjektivitet blir ofte ansett som en styrke og ikke svakhet ved kvalitative metoder, fordi våre opplevelser og fortolkninger blir en del av kunnskapsproduksjonen (Kvale, 2007). Dette kommer vi tilbake til når vi ser nærmere på intervjuer – både individuelle (kapittel 5) og fokusgrupper (kapittel 8).


  Et annet eksempel på å være «tett på» er å leve og være en del av konteksten vi studerer som forskere. Vi kan ha som mål å bli nærmest en del av denne kulturen («go native») for å kunne beskrive konteksten og kulturen med kulturens egne begreper. Dette kalles å ha et emisk perspektiv (Gudmundsdottir, 1992). I enkelte tilfeller er vi også allerede et medlem av kulturen vi studerer. Dette kan vi eksempelvis se i kvalitativ forskning hvor vi jobber i den samme virksomheten som vi forsker på. Dette kalles for autoetnografisk forskning og er noe vi kommer tilbake til i kapittel 7. Dette gir en ekstrem nærhet til vår egen forskning.


  Motsatsen er å bruke et etisk perspektiv (må ikke forveksles med etikk). Med et etisk perspektiv bruker vi teoretiske og mer abstrakte begreper som er utviklet i en annen kontekst og som brukes fordi de har forklaringsverdi i den unike konteksten som studiet foregår i. Bruk av et etisk perspektiv handler om å stå på utsiden av kulturen og beskrive kulturen med andre begreper enn de som medlemmene av kulturen selv har utviklet (Geertz, 1983). Forskere som bruker kvalitative metoder, studerer virksomheter og mennesker både ved å være «på innsiden» og «på utsiden», altså ved å anvende både et emisk og et etisk perspektiv (se for eksempel Schein, 1993).


  Induktiv versus deduktiv


  Hvis vi ser tilbake på spørreskjemaet i HUNT-undersøkelsen, var den basert på forhåndsdefinerte spørsmål og svarkategorier. Dette gjenspeiler etablerte oppfatninger av fenomenet det spørres om, og er noe som kan avklares før undersøkelsen settes i gang. Dette gjør at vi anser spørreundersøkelser som deduktive. Vi har en del kunnskap om fenomenet vi studerer, samt klare forhåndsoppfatninger om hva vi er på utkikk etter å finne ut, og hva vi trolig vil finne. Dette gjør vi gjennom å utvikle hypoteser som testes ut. Kvantitative metoder er typisk Side 21deduktive i sin natur, og HUNT-undersøkelsen er et eksempel på deduktiv logikk. Kvalitative metoder er motsatt og basert på en såkalt induktiv logikk (Denzin & Lincoln, 2018). Den induktive logikken som kjennetegner kvalitative metoder, bygger på at forsker skal ha så få etablerte forestillinger og teorier som mulig med seg inn i forskningsprosessen. Kvalitativ metode er mer utforskende enn kvantitativ metode, hvor vi gjerne studerer noe vi vet lite om fra før, og vi tilnærmer oss metodisk med nysgjerrighet og åpenhet til datamaterialet.


  Kritikken mot spørreskjemaundersøkelse i HUNT-undersøkelsen fra et induktivt ståsted er at forhåndsdefinerte svarkategorier ikke gir rom for å kartlegge sider ved fenomenet vi som forsker ikke kjente til da vi designet spørreskjemaet. I HUNT-eksempelet trigget spørre­undersøkelsen refleksjoner og tanker hos informanten Øivind om egen helse. Spørreskjema som metode klarte ikke å fange opp denne siden ved fenomenet da det ikke fantes forhåndsdefinerte kategorier for slike refleksjoner og tanker i skjemaet.


  I tråd med avsnittet over om emisk og etisk perspektiv, handler en induktiv tilnærming om å innta et emisk perspektiv, mens en deduktiv tilnærming handler om å bruke et etisk perspektiv.


  Hva betyr kvalitative metoder for deg som student på en handelshøyskole? Og som fremtidig arbeidstaker? Hva er kvalitative metoder innenfor ditt fagområde? Dette skal vi se nærmere på i neste avsnitt.


  Virksomhetsfokus


  En handelshøyskole gir en høyskoleutdannelse til kandidater som ønsker å jobbe med handel eller temaer knyttet til økonomi. Handelshøyskole-utdanningen kvalifiserer imidlertid til en lang rekke jobber, for eksempel også innenfor offentlig forvaltning og frivillig sektor. En handelshøyskoleutdanning er dermed en breddeutdanning mer enn spesialistutdanning. Du som handelshøyskolekandidat skal være rustet til å gå inn i en rekke ulike virksomheter og problemstillinger, sette deg inn i hva dette handler om, og finne løsninger og tiltak som imøtekommer eller balanserer flere og ofte motstridende krav.


  Fellesnevneren for de fagene som blir undervist i på en handelshøyskole, er at de bidrar til kunnskap om ulike sider ved virksomheter. Virksomheter er etablert og eksisterer for å skape og omsette et produkt Side 22eller en tjeneste, eller for å bidra til en sak. Et annet trekk ved handels­høyskoler er opptattheten av økonomi og marked, som er arenaen eller konteksten der virksomheter utøver sitt virke. Ulike modeller av økonomi og marked har derimot ulike forklaringer på dynamikken mellom nøkkelinteressenter som privatpersoner, virksomheter, myndigheter og interesseorganisasjoner. En kapitalistisk samfunnsmodell gir for eksempel andre premisser for disse relasjonene enn en planøkonomisk modell.


  Handelshøyskoleutdanning er den mest utbredte bakgrunnen blant ledere.7 Ledelse handler om å leve med usikkerhet, ta beslutninger og stå for disse selv om de er basert på et usikkert grunnlag, forhandle og diskutere, balansere mellom ulike interesser og finne kompromisser. Å være leder handler om å bevege seg i terreng hvor det finnes lite kunnskap fra før. Opplæring i kvalitative metoder handler om å utruste kommende ledere med en verktøykasse som gjør dem i stand til å leve med og håndtere slike situasjoner. I kvalitativ metode blir forsker stimulert til å reflektere over hvordan egen bakgrunn og forhold til det som blir studert, påvirker analyse- og vurderingsevne. Samtidig er kvalitativ metode kjennetegnet av rom for fleksible fremgangsmåter i lys av kontekstens særpreg.


  Arbeidslivet er en arena der bruk av kvalitative metoder har økt og aktualisert behovet for denne type kunnskapstilfang (se for eksempel Askheim & Grennes, 2008). Eksempler på temaer, problemstillinger og forskningsspørsmål som har nytt godt av kvalitative fremgangsmåter for kunnskapsproduksjon, er slikt som ledelse (hva er effektiv ledelse?) (Parry et al., 2014), innovasjon og kreativitet (hva kjennetegner en organisasjonskultur som stimulerer til nyskaping?) (Schein, 2010), prestasjon og flyt (hvordan oppleves flyt hos ansatte?) (Nakamura & Csíkszentmihályi, 2002), endrings- og utviklingsprosesser (hvordan skape medvirkningsbasert omstilling?) (Klemsdal et al., 2017), stress (hva er forholdet mellom stress og personlighet?) (Pflügner et al., 2021) og konflikter (hvordan skille mellom destruktive og konstruktive konflikter?) (Hansen et al., 2015). Fellesnevneren for disse temaene er at de i liten grad lar seg begrepsliggjøre med kvantitative metoder, samtidig som det er behov for beskrivelser og kunnskap om dem.


  Typiske fag det undervises i på en handelshøyskole, er samfunns­økonomi, økonomistyring; regnskap og revisjon; entreprenørskap og Side 23gründervirksomhet; organisasjon og ledelse; markedsføring; logistikk; og finans. En av verdens mest kjente handelshøyskoler, Harvard Business School, har for eksempel ulike institutter innenfor temaer som accounting and management; business, government and the international economy; entrepreneurial management; finance; marketing; negotiation, organizations & markets; organizational behavior; strategy; og tecnnology and operations management (www.hbs.edu/​faculty/​units/​Pages/​default.aspx, hentet 16. mai 2023).


  Mangfoldet av institutter og fagtradisjoner ved en handelshøyskole synliggjør mengden av ulike fag som studentene blir eksponert for og forventes å mestre. Styrken med en slik bredde av fag er at det gir ulike fagverktøy for å håndtere ulike situasjoner i virksomheter og organisasjoner. Gjennom læreboken vil vi gi en rekke eksempler på kvalitativ forskning og dens egnethet for å håndtere temaer innenfor ulike fagområder som kjennetegner handelshøyskoler. Eksemplene baserer seg i all hovedsak på skandinavisk forskning, noe som gjør eksemplene særlig relevante for norske utdanninger. Vi vil utdype eksemplene for å gi inspirasjon til mulige kvalitative forskningsprosjekter og hvordan de kan gjennomføres rent metodisk.


  Bokens oppbygging


  Denne boken skal veilede deg gjennom den kvalitative forskningsprosessen for vitenskapelig kunnskapsproduksjon. I kapittel 2–15 går vi gjennom forskningsprosessen fra start til slutt. Her finner du også et eget kapittel (6) om forskningsetikk som løper gjennom forskningsprosessen. Når du skal bruke kvalitative metoder, vil det ofte være med utgangspunkt i at du skal gjøre en egen undersøkelse og skrive en oppgave for å formidle dine funn. Derfor kobler vi den kvalitative forskningsprosessen til det å skrive en kvalitativ oppgave i kapittel 15. Vi tar utgangspunkt i rapportmalstrukturen (ITMRoD-struktur) som er utbredt ved norske handelshøyskoler.


  I kapittel 17 vil vi aktualisere og problematisere det å anvende kvalitative metoder i praksis. Dette omtaler vi som «ekspertise» og det å være ekspert. Bakgrunnen for dette er at når du starter å jobbe etter endt utdannelse, kan det godt være i en liten eller mellomstor virksomhet. Da vil du fort oppleve at du anses for å være fageksperten, og det Side 24forventes at du har svaret eller den metodiske verktøykasse til å finne ut av utfordringer og problemer. Dette avsluttende kapittelet løfter blikket ut over kvalitative metoder som verktøy, og ser nærmere på relevansen av kvalitative metoder i praksis for eksperter.


  Et viktig tema i boken er vitenskapelighet og kvalitet. Det som ligger til grunn for å kalle kvalitative undersøkelser for vitenskapelig forskning, er at de følger og evalueres etter gitte kvalitetskriterier. Samtidig finnes det ikke et sett av universelle kriterier som automatisk gir «god» kvalitativ forskning. Vår egen kritiske tenkning og bevissthet om vår rolle i forskningsprosessen er vel så viktig. Dette viser vi både gjennom å dokumentere, beskrive og reflektere over valg som er tatt gjennom forskningsprosessen. Vi må også diskutere vår egen rolle i tilknytning til de eller det vi forsker på (Lincoln & Denzin, 2003). Kapittel 14 beskriver kvalitet ved datainnsamling og -analyse (forsk­ningsprosessen).


  En annen måte å forstå vitenskapelighet på innenfor kvalitativ forskning, er å fokusere på innholdet i den produserte kunnskapen og formidlingen av den. Innholdet blir da gjenstand for en ekstern og kritisk gjennomgang av andre lesere. Utfallet er at rapporten blir akseptert eller avvist for publisering, altså at vi gjør forskningen vår tilgjengelig for allmennheten. Å bli akseptert for publisering er en form for godkjentstempel på vår vitenskapelighet (Lincoln & Denzin, 2003). Denne måten å forstå vitenskapelighet på er utgangspunktet for kapittel 16 om kvalitetssikringssystemet. Her redegjør vi nærmere for eksternvurdering av kvaliteten på kvalitativ forskning.


  Vi vil gjennomgående bruke tre typer pedagogiske grep i boken; i) eksempler, ii) diskusjoner og iii) tips. Eksemplene viser hvordan vi kan bruke kvalitative metoder i praksis. Her vil vi bruke tidligere forskningsprosjekter som har valgt å benytte kvalitative metoder. I diskusjonene problematiseres en del av tematikken vi tar opp i hvert kapittel. Her løfter vi blikket fra «hvordan gjøre» kvalitativ forskning rent metodisk, til å utforske mer «hva er» kvalitativ forskning og kvalitative metoder. Tipsene er særlig rettet mot deg som student når du skal gjennomføre og formidle din egen kvalitative undersøkelse. Her tar vi på oss veileder- og sensorbriller, hvor vi minner deg om hva som er viktig å ta i betraktning underveis i forskningsprosessen.


  Bokens nettressurser finner du på kvalitative.fagbokforlaget.no. Her vil du finne en rekke ressurser som hjelper deg til å få økt forståelse av kjennetegn ved og bruk av kvalitative metoder. For hvert kapittel vil du finne: i) flervalgsspørsmål (multiple choice), ii) aktiviteter som Side 25stimulerer til analytisk og kritisk tenkning, og iii) artikler, kapitler eller podkaster som går mer i dybden på tematikken i det aktuelle kapittelet. For kapitler som innebærer praktisk gjennomføring av kvalitativ forskning, vil du finne iv) praktiske maler.

